Agt jaar gaan sonder luiperd-insident verby. Eers in Maart 2008 kom ene weer onaangekondig by Tarlehoet aan. Die kêrel skuur-skuur teenaan die swembad en die voorste lapa verby. Sy klaarblyklike intensie is om vir hom ‘n sappige sebra agter die huis plat te trek.
Terwyl sy haar oë knip-knip, begin die kolle beweeg; eers stadig om die swembad en toe rus-rus af langs die paaltjieheining. Hy lig sy kop, perfek vir ’n trefferfoto. Hy stap stadig aan tot by die motorpad. ‘n Windmakerige nuwe swaai kom in sy stert. Die sebras agter die huis is duidelik in sy visier. Voetjie-vir-voetjie (letterlik) sluip hy nader, terwyl Tokkie in sirkels in die huis rondhardloop. Steeds sonder kamera.